Document ID: 32014L0099

KOMISJONI DIREKTIIV 2014/99/EL,
21. oktoober 2014,
millega muudetakse direktiivi 2009/126/EÜ (mootorsõidukite tankimisel teenindusjaamades eralduvate bensiiniaurude regenereerimise II etapi kohta) selle kohandamiseks tehnika arenguga
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 21. oktoobri 2009. aasta direktiivi 2009/126/EÜ mootorsõidukite tankimisel teenindusjaamades eralduvate bensiiniaurude regenereerimise II etapi kohta, (1) eelkõige selle artiklit 8,
ning arvestades järgmist:
(1)
Direktiiviga 2009/126/EÜ on ette nähtud, et selle artikleid 4 ja 5 võib kohandada tehnika arenguga, kui on vaja tagada kooskõla Euroopa Standardikomitee (CEN) kehtestatud asjaomaste standarditega.
(2)
25. septembril 2013 tegi CEN kättesaadavaks standardid EN 16321-1:2013 ja EN 16321-2:2013. Standardis EN 16321-1:2013 on esitatud katsemeetodid teenindusjaamades kasutatavatele bensiiniaurude regenereerimise süsteemidele tüübikinnituse andmiseks. Standardis EN 16321-2:2013 on sätestatud katsemeetodid, mida kasutatakse teenindusjaamades, et kontrollida selliste regenereerimissüsteemide toimimist.
(3)
Nendele standarditele vastavuse tagamiseks on direktiivi 2009/126/EÜ artikleid 4 ja 5 vaja tehniliselt kohandada.
(4)
Käesolevas direktiivis sätestatud meetmed on kooskõlas direktiivi 2009/126/EÜ artikli 9 lõike 1 alusel loodud komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 2009/126/EÜ muudetakse järgmiselt.
1)
Artiklis 4 asendatakse lõige 1 järgmisega:
„1. Liikmesriigid tagavad alates kuupäevast, mil bensiiniaurude regenereerimise II etapi süsteemid muutuvad artikli 3 kohaselt kohustuslikuks, et nimetatud süsteemide bensiiniaurude kogumise tõhusus on vähemalt 85 %, mida tootja on dokumentaalselt tõendanud vastavalt standardile EN 16321-1:2013.”
2)
Artiklis 5 asendatakse lõige 1 järgmisega:
„1. Liikmesriigid tagavad, et bensiiniaurude regenereerimise II etapi kasutusel olevate süsteemide bensiiniaurude kogumise tõhusust kontrollitakse vähemalt kord aastas vastavalt standardile EN 16321-2:2013.”
Artikkel 2
1. Liikmesriigid võtavad vastu ja avaldavad käesoleva direktiivi järgimiseks vajalikud õigus- ja haldusnormid hiljemalt 12. maiks 2016. Nad edastavad kõnealuste normide teksti viivitamata komisjonile.
Nad kohaldavad neid norme alates 13. maist 2016.
Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastu võetud põhiliste õigus- ja haldusnormide teksti.
Artikkel 3
Käesolev direktiiv jõustub kahekümnendal päeval pärast selle avaldamist Euroopa Liidu Teatajas.
Artikkel 4
Käesolev direktiiv on adresseeritud liikmesriikidele.
Brüssel, 21. oktoober 2014

Labels: 7
8
14
20